Liderul ALDE, Călin Popescu Tăriceanu, felicită PNL, într-o postare pe Facebook, la împlinirea a 30 de ani de la reînființare. „Mişcarea liberală din România poate fi consolidată în viitor”, subliniază Tăriceanu, care amintește că renașterea PNL s-a produs în casa din Capitală a părinților săi, în zilele lui decembrie 1989.

Urările lui Călin Popescu Tăriceanu vin într-un context dificil pentru ALDE, formațiunea pe care a înființat-o după ce a părăsit PNL. În primăvara lui 2019, partidul a trecut printr-o înfrângere răsunătoare, ratând intrarea în Parlamentul European. Coaliția cu PSD s-a rupt și ea, calculele lui Tăriceanu de a deveni președintele României au rămas simple speranțe, iar zilele trecute un om important pentru ALDE, Daniel Chițoiu, a fost pus sub acuzare.

În ultima perioadă, au apărut numeroase informații potrivit cărora Tăriceanu face eforturi disperate ca să obțină fuzionarea ALDE cu PNL, pentru a evita repetarea eșecului de la europarlamentare la alegerile de anul acesta, care ar putea pune capăt definitiv carierei sale politice. Așa se explică de ce acum liderul ALDE curtează intens PNL, partidul pe care l-a atacat cu înverșunare în perioada când s-a aflat la putere alături de PSD și despre care spunea, anul trecut, că a ajuns ”un fel de fată în casă a statului paralel”.

Fraza cheie din mesajul mieros al lui Tăriceanu este aceasta: ”Mişcarea liberală din România poate fi consolidată în viitor. Azi, liberalismul nu mai e reprezentat doar de un partid. Azi, pe această scenă a apărut și ALDE.”

Postarea integrală a lui Călin Popescu Tăriceanu:

În casa părinților mei de pe fostul bulevard Ana Ipătescu a renăscut Partidul Național Liberal, în zilele pline de speranță ale sfârșitului de decembrie din anul 1989. Erau acolo Dan Amedeu Lăzărescu, soțul mamei mele, Sorin Botez, Ionel Săndulescu, Nicu Enescu. Îmi amintesc frământările lor, dorința lor de a reînnoda tradiția liberală, brutal și tragic întreruptă de cizma comunistă.

Nu există și nu văd cum ar mai putea exista în România un partid la fel de glorios ca Partidul Național Liberal al Brătienilor. De numele lui se leagă independența de stat de la 1877, făurirea Regatului României și înfăptuirea României Mari. Liberalii au introdus reforma agrară, organizarea administrației unitare, cea mai democratică Constituție – cea din 1923.

După instalarea regimului comunist cei mai mulți dintre liderii liberali au înfundat temnițele comuniste, mulți dintre ei plătind cu viața. Astăzi, într-o perioadă în care se discută despre încălcări ale drepturilor şi libertăţilor cetăţenilor, înțelegem mai bine de ce existenţa unui partid liberal în România este crucială.

De aceea le-am înțeles emoția și nerăbdarea de a reînnoda tradiția liberală. Partidul s-a reînființat oficial la 15 ianuarie 1990 și astăzi se împlinesc 30 de ani de la acest eveniment remarcabil.

Am încercat, în cei 30 de ani de când slujesc liberalismul, să fac tot ce ține de mine să nu trădez ideile liberale. În anii ’90 am militat cu tărie pentru o transformare profundă a României “prin noi înșine”, apoi am condus primul guvern liberal de după Revoluție, cel care a adus integrarea României în Uniunea Europeană și a adus o perioadă de bunăstare pentru toți românii.

Am fost simplu membru de partid și am fost și președinte al Partidului Național Liberal. Am fost înăuntru, dar și în afara partidului. Am sprijinit, dar am fost și în dezacord cu deciziile partidului. Pentru că eu cred că un liberal e în primul rând un om liber!

În 2014, am continuat proiectul liberal în care cred. Ambiţia mea și a colegilor mei a fost aceea de a face ALDE un continuator al liberalismului conservator din România. Eram conștient încă de atunci, la fel ca și acum, că va necesita multă muncă. Totuși, am în continuare convingerea că alături de colegii mei din ALDE putem să atingem acest obiectiv.

Mişcarea liberală din România poate fi consolidată în viitor. Azi, liberalismul nu mai e reprezentat doar de un partid. Azi, pe această scenă a apărut și ALDE.

La 30 de ani de la reînființare urez „La mulți ani” Partidului Național Liberal și tuturor liberalilor!

Foto: INQUAM/Octav Ganea